A Bizottság 3077/78/EGK rendelete
(1978. december 21.)
a tagsággal nem rendelkező országokból behozott komlót kísérő tanúsítványoknak a közösségi igazolásokkal való egyenértékűségéről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1170/77/EGK rendelettel [1] módosított, a komló piacának közös szervezéséről szóló, 1971. július 26-i 1696/71/EGK tanácsi rendeletre [2] és különösen annak 5. cikke (2) bekezdésére,
mivel az 1696/71/EGK rendelet 5. cikke előírja, hogy a tagsággal nem rendelkező országokból származó termékeket csak akkor lehet importálni, ha minőségi jellemzőik elérik a Közösség területén betakarított komlóra vagy komlótermékekre, illetve azok származékaira érvényes forgalmazási minimumkövetelmények szintjét; mivel azonban azt is előírja, hogy e termékeket a fent említett minőségi jellemzőkkel rendelkezőknek kell tekinteni, ha a származási ország hatóságai által kibocsátott olyan tanúsítvány kíséri őket, amelyet a közösségi eredetű komló és komlótermékek forgalmazásához előírt igazolással egyenértékűnek ismertek el;
mivel a komlónak a tagsággal nem rendelkező országokból való behozataláról szóló 3076/78/EGK bizottsági rendelet [3] tartalmazza azon rendelkezéseket, amelyeknek a fent említett tanúsítványoknak meg kell felelniük;
mivel az Amerikai Egyesült Államok, Lengyelország, Bulgária, Jugoszlávia, a Kínai Népköztársaság, Csehszlovákia és Ausztrália vállalta a komló és komlótermékek forgalmazására vonatkozó követelmények teljesítését és felhatalmazott egyes hivatalokat egyenértékűségi tanúsítványok kiadására; mivel e tanúsítványokat emiatt a közösségi igazolásokkal egyenértékűként kell elismerni és a hatályuk alá tartozó termékek szabad forgalmazását lehetővé kell tenni;
mivel az e rendeletben előírt rendelkezések összhangban vannak a Komlópiaci Irányítóbizottság véleményével,
ELFOGADTA EZT A RENDELETET:
1. cikk
A tagsággal nem rendelkező országokból importált komlót kísérő, a 3076/78/EGK rendelet rendelkezéseivel összhangban az e rendelet mellékletében szereplő hivatal által kiadott tanúsítványokat egyenértékűként kell elismerni az 1696/71/EGK rendelet 2. cikkében előírt igazolással.
2. cikk
Ez a rendelet 1979. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1978. december 21-én.